L’Orquestra Filharmònica de la Universitat de València inaugura el festival Serenates de 2023

## L’Orquestra Filharmònica de la Universitat de València inaugura el festival Serenates de 2023

El festival Serenates, coproduït per la Universitat de València i l’Institut Valencià de Cultura, celebra la seua XXXVI edició del 24 de juny al 2 de juliol, amb una desena de concerts que tindran lloc al claustre del Centre Cultural La Nau (carrer Universitat 2, València). Enguany, l’Orquestra Filharmònica de la Universitat de València serà l’encarregada d’inaugurar el festival i, a més, oferirà un bis pel 40 aniversari de la Fundació General de la Universitat de València.

Així mateix, encapçala el cartell d’aquesta edició l’actuació de Martirio, juntament amb el guitarrista Raúl Rodríguez. La polifacètica artista  arriba al claustre de La Nau amb un concert dedicat a Chavela Vargas. La cita tindrà lloc divendres 30 de juny a les 22 hores.

Amb aquest, Serenates portarà 36 anys amenitzant les nits d’estiu des del claustre de l’edifici històric de la Universitat de València, un espai que es configura com el marc perfecte per a oferir un festival musical d’estiu que es caracteritza per recuperar i valorar el patrimoni musical valencià; abordar una programació eclèctica amb diferents estils musicals; servir d’escenari per a la formació, la creació i la innovació en matèria musical; acollir i impulsar la participació de joves músics; tindre un caràcter merament inclusiu i igualitari; a més de formar part d’altres circuits musicals dins de la seua línia de sinergia i clusterització.

**El programa, concert a concert**  
Inaugurarà el festival l’**Orquestra Filharmònica de la Universitat de València** (24 de juny, 22 hores) amb una producció pròpia que estrenarà en Serenates. L’orquestra universitària, dirigida per **Beatriz Fernández Aucejo**, presentarà el concert ‘Una nit màgica’ en el qual es fusionen poemes simfònics i danses de **Dvorak** i **Saint-Saëns** mentre té lloc la projecció en directe d’una videoescena creada per alumnes de l’**Escola d’Art i Superior de Disseny de València**, resultat d’un taller impartit per l’artista visual i ‘new media’ **Elena Juárez**. Es tracta, a més, d’un concert especial que estarà dedicat al **40 aniversari de la Fundació General de la Universitat de València**, sent aquest el punt de partida de diverses commemoracions durant la resta de l’any.

Diumenge 25, a les 12 hores, serà el torn de la **Coral Allegro de l’ONCE**, que torna a Serenates amb un concert recopilatori dels programes que ha presentat al llarg dels seus 40 anys de trajectòria, fomentant el cant coral com a eina d’inclusió i de difusió de valors com la solidaritat, el compromís i la diversitat social.

El mateix diumenge per la nit (22 hores), l’**Orfeó Universitari de València**, dirigit per **Francesc Valldecabres**, interpretarà el ‘Rèquiem’ de **Brahms** en una versió de cambra que comptarà amb les veus de **Belén Roig** i **Francisco García**, els pianos de **Paula Tamarit** i **Juan Camilo Reyes**, i els timbals de **Sergi Izquierdo**. El concert es completarà amb ‘Immortal Bach’ de **Nystedt**.

El caràcter eclèctic de Serenates podrà evidenciar-se nit rere nit. Així, es passarà del cant coral de l’Orfeó el diumenge al concert jazzístic ‘The Atomic Mr. Basie’ el dilluns 26 (22 hores) a càrrec de l’**Orquestra de Jazz del Conservatori Superior de Música Joaquín Rodrigo de València**. Dirigida per **Jesús Santandreu**, aquesta jove formació realitzarà un recorregut pels 11 temes del disc de títol homònim publicat pel paradigmàtic **Count Basie** i la seua ‘big band’ el 1958.

Dimarts 27 (22 hores) hi actuarà la cantautora valenciana **Sandra Monfort**, acompanyada als cors i el violí per **Amanda Monfort**, i a la percussió i els sintetitzadors per **Jordi Ortolà**. Sandra Monfort oferirà un espectacle tradicional i avantguardista, ancestral i modern, orgànic i digital, de poesia i cançó connectada a la mediterrània i al folk.

**La Tendresa**, que dirigeix **Èlia Casanova**, pujarà a l’escenari dimecres 28 (22 hores) per a presentar el programa ‘Plebeyos bailes’, el qual dona a conéixer una part oblidada de la música popular del Segle d’Or: la pràctica musical de les dones de les capes socials més populars que es reunien a tocar, cantar i ballar en la clandestinitat.

Dijous 29 (22 hores), dins de la programació dedicada a la música composta i interpretada principalment per músics valencians, hi haurà l’actuació de l’**Orquestra de València** amb el concert ‘Una nit amb el Mestre Serrano’, homenatge al 150 aniversari del músic valencià **José Serrano**, amb direcció de **Daniel Gil de Tejada** i la participació de la jove pianista **María Linares**.

**Martirio & Raúl Rodríguez, ‘A Chavela’**  
Divendres 30 (22 hores) arribarà el concert de **Martirio** i el guitarrista **Raúl Rodríguez**, que constarà d’un repertori basat en la producció de la gran **Chavela Vargas**. Es tracta d’una selecció de temes del disc que tots dos han produït en homenatge a la cantant i que porta per títol ‘De un mundo raro, cantes por Chavela’.

Martirio & Raúl Rodríguez oferiran, doncs, diferents versions de la seua admirada Chavela al compàs del flamenc, a més d’interpretar en aquest concert peces de blues, swing, boleros, tangos i coples.

Seguint la línia formativa i de promoció de joves músics, Serenates acollirà dissabte 1 de juliol (22 hores) el concert d’una nova orquestra universitària visitant: l’**Orquesta Sinfónica de la Universidad Complutense de Madrid**. Amb direcció del valencià **José Sanchís**, l’agrupació musical madrilenya visitarà València en el seu 10é aniversari per a presentar un programa que inclou la famosa ‘Suite del llac dels cignes’ de **Txaikovski**, l’‘Egmont’ de **Beethoven**, i l’expressiu i colorista ‘Capritx Espanyol’ de **Rimski-Kórsakov**.

El fermall d’or a la 36a edició de Serenates anirà a càrrec del **Cor de la Generalitat**, que actuarà diumenge 2 de juliol (22 hores) juntament amb el Premi Nacional de Música 2020, **Spanish Brass**, per a interpretar, baix la direcció de **Francesc Perales**, el concert ‘Magnificat brass’, un projecte que va sorgir de la peça ‘Magnificat’, escrita pel compositor alzireny **Juanjo Colomer** el 2018 per al quintet de metall.

Tota aquesta programació és possible gràcies a la coproducció de la Universitat de València i l’Institut Valencià de Cultura, a més del suport i la col·laboració de l’Àrea de Cultura de la Diputació de València, l’Ajuntament de València, el Palau de la Música de València, el Conservatori Superior de Música Joaquín Rodrigo de València, l’Escola d’Art i Superior de Disseny de València, l’European Festival Association i la Fundació Banc Sabadell.

Més informació:

Arxivat en:

, Música
, Festival Serenates
, Àrea d'Activitats Musicals
, Fundació General UV

## Altres Notícies

L’Orfeó Universitari de València i l’Orquestra de Cambra de Tortosa ofereixen un colpidor homenatge a les víctimes de les guerres amb ‘Bach Connections’

L’espectacular ‘Concert sacre’ de Duke Ellington s’apodera del claustre de La Nau en la segona nit de Serenates

Serenates arranca amb un cant a la igualtat i l’empoderament femení amb una original versió de 'Carmen'

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar